**Priopćenje za medije**

**SVJETSKO IZVJEŠĆE O DROGAMA 2023.**

Povodom *Međunarodnog dana borbe protiv zlouporabe droga i nezakonitog prometa* koji se obilježava 26. lipnja, Ured Ujedinjenih naroda za droge i kriminal (UNODC) objavio je Svjetsko izvješće o drogama 2023., čiji sažetak donosimo u nastavku.

Cjelokupno izvješće dostupno je na [poveznici](https://www.unodc.org/unodc/en/data-and-analysis/world-drug-report-2023.html).

Upotreba droga i dalje je visoka u cijelom svijetu. **U 2021. godini, jedna od trinaest osoba u dobi 15 – 64 godina konzumirala je drogu u proteklih 12 mjeseci.** Procijenjeni broj korisnika narastao je s 240 milijuna u 2011. na 296 milijuna u 2021. godini, što čini 5.8% svjetske populacije u dobi 15 – 64 godina. **Kanabis je i dalje najčešće konzumirana droga**, s procijenjenih 219 milijuna korisnika u 2021. godini. Procjenjuje se da je 2021. godine 36 milijuna ljudi konzumiralo amfetamine, 22 milijuna kokain i 20 milijuna tvari u tipu ecstasyja te da je 60 milijuna ljudi konzumiralo opioide u nemedicinske svrhe, od kojih je 31,5 milijuna koristilo opijate (uglavnom heroin). **Većina poremećaja povezanih s uporabom droga povezana je s kanabisom i opiodima, koje su također droge zbog kojih većina ljudi traži liječenje, ali opioidi ostaju najsmrtonosnija droga, kao i glavna droga koja ima najveći utjecaj na globalno opterećenje bolestima**. Prema novim podacima, procjenjuje se da je u svijetu, u 2021. godini 13,2 milijuna ljudi injektiralo droge, što je 18% više nego u 2020. godini**.**

Zajednička globalna procjena UNODC-a, WHO-a, UNAIDS-a i Svjetske banke pokazuje da 1,6 milijuna osoba koje injektiraju droge žive s **HIV**-om te da je prevalencija HIV-a kod ljudi koji injektiraju droge najveća u Sjeverozapadnoj Aziji i Istočnoj Europi. U proteklom desetljeću zabilježen je pad broja smrtnih slučajeva uzrokovanih HIV-om među osobama koje koriste droge. Injektiranje droga i dalje je važan pokretač globalne epidemije hepatitisa C, pri čemu WHO procjenjuje da 23% novih infekcija hepatitisom C potječe od korištenja nesterilnog pribora za injektiranje droga. Na temelju zajedničkih globalnih procjena, svaka druga osoba koja injektira droge živi s hepatitisom C. Sveukupno, bolesti jetre uzrokovane **hepatitisom C** glavni su uzrok smrti povezanih s uporabom droga, čineći više od polovice ukupnog broja smrtnih slučajeva pripisanih korištenju droga, dok su **opioidi,** kada se koriste u nemedicinske svrhe, glavni uzrok smrti od **predoziranja drogom**. Predoziranje drogom čini četvrtinu smrtnih slučajeva povezanih s drogom.

U 2021. godini, **5.3% mladih u dobi od 15 i 16 godina diljem svijeta koristilo je kanabis.** Uporaba kanabisa, kao i novih psihoaktivnih tvari općenito je veća među adolescentima nego među općom populacijom.

Svijet trenutačno doživljava povećani porast ponude i potražnje za **kokainom.** Trenutno globalno tržište kokaina rezultat je kombinacije čimbenika na strani ponude i potražnje. Porast broja korisnika kokaina potaknut je rastom svjetskog stanovništva i povećanom stopom prevalencije u posljednja dva desetljeća.
Zapljene kokaina također su značajno porasle, dosegnuvši 2.026 tona u 2021. godini.

Na temelju podataka o zapljenama, čini se da se trgovina na tradicionalnim tržištima **metamfetamina** (u Istočnoj i Jugoistočnoj Aziji te Sjevernoj Americi) stabilizirala na visokoj razini iz 2021. godine, ali se proširila i drugdje. Posljednjih godina potrošnja metamfetamina porasla je u Jugoistočnoj Europi, dok podaci za Zapadnu i Srednju Europu upućuju na stabilizaciju u 2020. i 2021. godini.

**Ilegalna proizvodnja droga u Afganistanu** nastavlja se mijenjati, uz sve veću nezakonitu proizvodnju **metamfetamina**. Stalna izvješća i zapljene metamfetamina podrijetlom iz Afganistana upućuju na to da se ekonomija u području droga ove zemlje više ne sastoji isključivo od ilegalnog uzgoja i trgovanja opijatima. Nedavno objavljena zabrana proizvodnje opojnih sredstava u Afganistanu mogla bi promijeniti opskrbu drogom u toj zemlji. Većina globalne ilegalne proizvodnje **opijuma** i dalje se odvija u ograničenom broju zemalja, osobito u Afganistanu. Promjene koje su u tijeku u Afganistanu vjerojatno će imati dalekosežne učinke na globalna tržišta droge, budući da je ta zemlja desetljećima ostala ključni izvor heroina za svjetska tržišta. Nagli prekidi u opskrbi makom i heroinom mogli bi imati ozbiljne posljedice za korisnike droga, kao i za osiromašene poljoprivrednike koji su se počeli oslanjati na ilegalna ekonomija opijata.

**Postoji kompleksan i dinamičan odnos između droge i sukoba.** Čini se da je trenutni oružani sukob u Ukrajini poremetio postojeće i nove rute krijumčarenja heroina i kokaina, ali postoje znakovi da bi mogao potaknuti i ekspanziju proizvodnje i trgovine sintetičkih droga.

Tijekom posljednjih nekoliko godina, pojavio se **novi trend sinteze kanabinoida** pretežno iz nepsihoaktivne tvari koja se nalazi u biljci kanabisa, uglavnom kanabidiola **(CBD).** Razvijeni kako bi izbjegli zakone o drogama, prodaju se u različitim oblicima: jestivim proizvodima, patronama za e-cigarete i raspršenim na kanabis. Najčešći su delta-8-THC i heksahidrokanabinol (HHC). Podaci pokazuju da njihova dostupnost i popularnost brzo raste u SAD-u (osobito delta-8-THC) i u zapadnoj Europi (osobito HHC).

**Ilegalna proizvodnja sintetičkih droga širi se u zemljama s niskim i srednjim dohotkom**. Sve je veći broj laboratorija otkriven u Središnjoj Aziji, Jugoistočnoj Aziji, Bliskom i Srednjem istoku, Africi, Europi i Sjevernoj Americi.

**Opioidna kriza** u Sjevernoj Americi ne jenjava, potaknuta neviđeno velikim brojem smrti od predoziranja **sintetskim opioidima, uglavnom fentanilima**. Primjerice, u SAD-u 2021. godine, nakon višegodišnjeg rastućeg trenda, zabilježeno je više od 80 000 smrtnih slučajeva od predoziranja opioidima, dok je u Kanadi zabilježeno gotovo 8 000 smrtnih slučajeva uzrokovanih opioidima, a fentanil je pronađen u 86 % uzoraka ljudi koji su umrli od posljedica predoziranja opioidima.

**Druga opioidna kriza je nemedicinska uporaba tramadola** koja nastavlja utjecati na brojne zemlje u Sjevernoj, Zapadnoj i Središnjoj Africi, na Bliskom i Srednjem Istoku te u Jugozapadnoj Aziji, ali i drugim zemljama.

**Ketamin bi mogao postati glavna droga u nekim populacijskim skupinama.** Nemedicinska uporaba ketamina nedavno je povećana u Zapadnoj Europi, Bliskom Istoku i nekoliko drugih zemalja u Južnoj Aziji, Sjevernoj Africi i Oceaniji. Trgovci istražuju nove načine promoviranja ketamina na nezakonitom tržištu, nudeći mješavine koje, pored ketamina sadrže i druge sastojke koji su često nepoznati korisnicima.

**Nakon nekoliko godina stabilizacije, povećan je broj novih psihoaktivnih tvari na tržištu.** Od 618 tvari za koje je prijavljeno da su bile prisutne na svjetskom tržištu 2021. godine, 87 ih je novoidentificirano. Kumulativni broj novih psihoaktivnih tvari identificiranih u posljednjih 15 godina dosegao je 1165 tvari u 2021. godini, a prema preliminarnim podacima, taj je broj dosegao 1184 tvari u 2022. godini. Uporaba novih psihoaktivnih tvari postala je značajna osobito u Srednjoj Aziji i Istočnoj Europi, ali i u drugim regijama.

**Tržište za "captagon"**, nezakonito proizvedenu tvar koja uglavnom sadrži različite koncentracije amfetamina, **nastavlja rasti na Bliskom i Srednjem istoku**. Paralelno s trgovinom "captagonom", čini se da se razvija tržište metamfetamina na Bliskom i Srednjem Istoku, što pokazuje porast zapljena droge.

Tržište droga se diverzificira i na tržištu se droga, u svim regijama svijeta bilježe nove kombinacije droga, uglavnom mješavine kontroliranih droga koje mogu sadržavati i lijekove na recept, veterinarske lijekove, alkohol, bezalkoholna pića, bojila za hranu i arome ili čak tvari (hlapljive tvari, otrovi ili gorivo) koje su namijenjene za industrijsku upotrebu. **Nove kombinacije droga sve su veći izazov za praćenje i liječenje ovisnosti o drogama.**

**Povećana digitalna povezanost** (sve veća upotreba interneta i drugih komunikacijskih kanala, uključujući darknet, društvene mreže i druge šifrirane komunikacijske aplikacije) **donijela je inovacije u načinima kupnje i prodaje droga, čineći opskrbne lance kraćim, smanjujući troškove i povećavajući dostupnost.** Čini se da se novim psihoaktivnim tvarima najviše pristupa u specijaliziranim internetskim trgovinama i na dark webu, dok se kanabis i kokain češće kupuju i prodaju na društvenim mrežama.

Posljednjih desetljeća nekoliko je političkih, zakonodavnih i sudskih procesa potaknulo napore da se dopusti uporaba biljke kanabisa i proizvoda na bazi kanabisa u medicinske svrhe. **Pristupi regulaciji medicinskog kanabisa uvelike se razlikuju među zemljama**, što dovodi do značajnih varijacija u dostupnim proizvodima, dostupnosti pacijentima i mehanizmima opskrbe, s potencijalno različitim učincima na nemedicinsko tržište kanabisa**, što može dovesti do različitih ishoda na javno zdravlje.**

**Razvoj politike i istraživanja o psihodelicima otvara nova pitanja.** Psihodelici se trenutno koriste u različitim kontekstima: za medicinsku upotrebu, u duhovnim ili tradicionalnim medicinskim i wellness programima, u samoliječenju bez nadzora i kao rekreacijska droga. Regulatorno okruženje psihodelika za medicinsku upotrebu brzo se razvija u nekim zakonodavstvima, no najbolje prakse, kliničke smjernice i protokoli za medicinski nadziranu primjenu psihodelika tek se trebaju razviti.

UKRATKO O STANJU PROBLEMATIKE DROGA U REPUBLICI HRVATSKOJ – PODACI ZA 2022. GODINU

Prema podacima *Registra liječenih zbog zlouporabe psihoaktivnih droga* koji se vodi pri Hrvatskom zavodu za javno zdravstvo, tijekom 2022. godine registrirano je 6.078 osoba liječenih zbog ovisnosti o psihoaktivnim drogama, od kojih je 641 po prvi put bilo na liječenju. Zbog ovisnosti o opijatima tijekom 2022. godine na liječenju je bilo 4.741 osoba, od kojih je 138 bilo liječeno prvi put. Ukupan broj liječenih osoba, kao i onih koji su se prvi put javili na liječenje, porastao je u odnosu na 2020. i 2021. godinu, no i dalje manji u odnosu na godine prije pandemije COVID-19. Na liječenju zbog zlouporabe psihoaktivnih droga bilo je 82,5% muških te 17,5% ženskih osoba. Prosječna dob osoba liječenih zbog zlouporabe psihoaktivnih droga je 40,8 godina. Eksperimentiranje počinje u dobi oko 16,3 godina, dok prosječna dob osoba koje dolaze prvi put na liječenje je 29,8 godina. U 2022. godini na liječenju je bilo ukupno 132 maloljetnika.

Prema podacima Ministarstva unutarnjih poslova, tijekom 2022. godine prijavljeno je ukupno 2.402 kaznenih djela neovlaštene proizvodnje i prometa drogama te omogućavanja trošenja droga (Kazneni zakon, čl. 190. i čl. 191.), što predstavlja porast za 2,9% u odnosu na prethodnu godinu te čini udio od 4,36% kaznenih djela u ukupnom kriminalitetu. U 2022. godini evidentirano je i 6.780 prekršaja iz Zakona o suzbijanju zlouporabe droga, pri čemu se najveći dio prekršaja odnosio na tzv. neovlašteno posjedovanje droge, što predstavlja porast od 2,77% u odnosu na 2021. godinu. U 2022. godini kazneno je prijavljena 1.031 osoba za počinjena kaznena djela iz čl. 190. i čl. 191. Kaznenog zakona, što čini porast od 3,41% u odnosu na 2021. godinu. Od kazneno prijavljenih osoba 91,56% je osoba muškog, a 8,44% ženskog spola, dok su 33 kazneno prijavljene osobe bili  maloljetnici.

U 2022. godini ostvareno je 9.748 zapljena svih vrsta droga, što predstavlja porast od 8,93% u odnosu na 2021. godinu. Prema broju pojedinačnih zapljena značajnih vrsta droga (heroin, hašiš, marihuana, kokain, amfetamini, metadon, MDM i derivati, LSD), bilježi se porast zapljena svih navedenih vrsta droga. Po broju zapljena, na prvom je mjestu marihuana, zatim slijede amfetamini, dok je na trećem mjestu kokain.